
ΓΙΑ ΤΗΝ ΠΡΟΤΑΣΗ ΤΗΣ ΚΕΔΚΕ

ΓΙΑ ΤΟ ΘΕΜΑ ΤΩΝ ΣΥΜΒΑΣΙΟΥΧΩΝ

ΠΡΟΣ ΤΙΣ ΚΟΙΝΟΒΟΥΛΕΥΤΙΚΕΣ ΟΜΑΔΕΣ ΤΩΝ ΚΟΜΜΑΤΩΝ, 

ΤΗ ΓΣΕΕ, ΤΗΝ ΑΔΕΔΥ ΚΑΙ ΤΗΝ ΠΟΕ- ΟΤΑ

Η Κεντρική Ένωση Δήμων και Κοινοτήτων Ελλάδας θέλοντας να συμβάλει στην επίλυση του ακανθώδους προβλήματος που δημιουργήθηκε με τους συμβασιούχους στη χώρα μας, ανέλαβε πρωτοβουλία συντάσσοντας μια συγκεκριμένη πρόταση.
Με την πρόταση αυτή πιστεύουμε ότι συμβάλουμε στην κατεύθυνση: 

· της εφαρμογής της πλήρους ισοπολιτείας για όλους τους Έλληνες πολίτες σχετικά με το δικαίωμα τους στην εργασία,   

· της εύρυθμης λειτουργίας της Δημόσιας Διοίκησης και της Αυτοδιοίκησης στη χώρα μας,

· της ορθής εφαρμογής της Ευρωπαϊκής Οδηγίας για το θέμα των συμβασιούχων. 


Η πρόταση περιλαμβάνει:

1. Διεύρυνση των ορίων του Π.Δ. 164/04 με επαναδιατύπωση του σχετικού άρθρου 11, έτσι ώστε να μονιμοποιηθούν όσοι έχουν πραγματική μακροχρόνια παρουσία σε Δήμους, Νομαρχίες και Οργανισμούς του Δημοσίου. 

Έτσι το άρθρο 11 του Π.Δ. 164/04 επαναδιατυπώνεται ως εξής:

Άρθρο 11

Μεταβατικές διατάξεις

Διαδοχικές συμβάσεις οι οποίες έχουν συναφθεί πριν την έναρξη ισχύος του παρόντος και είναι ενεργές έως την έναρξη ισχύος αυτού ή έληξαν το τελευταίο δωδεκάμηνο πριν την έναρξη ισχύος αυτού, συνιστούν εφεξής συμβάσεις εργασίας αορίστου χρόνου εφ΄ όσον συντρέχουν αθροιστικά οι ακόλουθες περιπτώσεις:

α)
Συνολική χρονική διάρκεια διαδοχικών συμβάσεων, ανεξαρτήτως αριθμού ανανεώσεων, τουλάχιστον 18 μηνών μέσα σε συνολικό χρονικό διάστημα 24 μηνών από την έναρξη ισχύος του παρόντος ή τουλάχιστον 24 μηνών μέσα σε συνολικό χρονικό διάστημα 36 μηνών από την έναρξη ισχύος του παρόντος, ή τουλάχιστον 28 μηνών μέσα σε συνολικό χρονικό διάστημα 48 μηνών από την έναρξη ισχύος του παρόντος, ή τουλάχιστον μέση εξάμηνη απασχόληση για κάθε έτος εφόσον οι συναφθείσες συμβάσεις αφορούν διάστημα μεγαλύτερο των τεσσάρων ετών από την έναρξη ισχύος του παρόντος. 

β) … (παραμένει ως έχει)

γ) … (παραμένει ως έχει)

δ) … (παραμένει ως έχει)

Πιο αναλυτικά, για τη μετατροπή των συμβάσεων ορισμένου σε αορίστου χρόνου, οι προϋποθέσεις που ισχύουν σήμερα και αυτές που προτείνονται είναι:  

	Τι ισχύει
	Τι προτείνεται

	Ενεργός σύμβαση από 19/4 έως 19/7/2004
	Ενεργός σύμβαση από 19/7/2003 έως 19/7/2004

	Διάστημα μικρότερο των τριών μηνών ανάμεσα στις διαδοχικές συμβάσεις
	Κατάργηση του τριμήνου ως κριτηρίου

	Οι 18 μήνες ελάχιστος χρόνος σε διάστημα 24 μηνών
	Ομοίως



	24 μήνες
	Οι 24 μήνες ελάχιστος χρόνος σε διάστημα 3 ετών

	
	Οι 28 μήνες ελάχιστος χρόνος σε διάστημα 4 ετών

	
	Οι 30 μήνες ελάχιστος χρόνος σε διάστημα 5 ετών

	
	Οι 36 μήνες ελάχιστος χρόνος σε διάστημα 6 ετών

	
	Οι 42 μήνες ελάχιστος χρόνος σε διάστημα 7 ετών

	
	Οι 48 μήνες ελάχιστος χρόνος σε διάστημα 8 ετών

	
	Οι 54 μήνες ελάχιστος χρόνος σε διάστημα 9 ετών

	
	Οι 60 μήνες ελάχιστος χρόνος σε διάστημα 10 ετών

	
	κ.ο.κ.


2. Η ΚΕΔΚΕ συμφωνεί με την απόφαση του Ελεγκτικού Συνεδρίου στο σκέλος που ορίζει ότι, αν δεν υπάρχει η σφραγίδα του ΑΣΕΠ, ακόμα και αν υπάρχουν αποφάσεις δικαστηρίων, να μην μπορεί κανείς να μονιμοποιείται στους Δήμους και το Δημόσιο. Αυτή η θέση, εφ΄ όσον απαιτείται, πρέπει να θεσμοθετηθεί. 

3. Παράλληλα, να καταργηθεί ο θεσμός της συνέντευξης για να υπάρχει πραγματική ισοπολιτεία σε όλα τα επίπεδα. 

4. Να γίνεται αυστηρή εφαρμογή των διατάξεων του Π.Δ. 164/04, το οποίο έχει προβλέψει όλες εκείνες τις ασφαλιστικές δικλείδες που δεν επιτρέπουν, στην περίπτωση που εφαρμοσθούν, τη δημιουργία «νέας γενιάς συμβασιούχων».

Σημειώνεται ότι, η συντριπτική πλειοψηφία των συμβασιούχων που δεν πληρώνονται τα δεδουλευμένα μετά την απόφαση του Ελεγκτικού Συνεδρίου (Κεφαλλονιά, Ρέθυμνο, Αγία Παρασκευή, Χαλκίδα κ.α.) δικαιώνεται με την πρόταση μας, δεδομένου ότι κοινό χαρακτηριστικό των συγκεκριμένων συμβασιούχων είναι η μακροχρόνια παραμονή τους στις υπηρεσίες που εργάζονται. 

 Πιστεύουμε ότι κάθε άλλος χειρισμός διαιωνίζει το πρόβλημα των συμβασιούχων αφού ήδη ετοιμάζονται προσφυγές στο Ευρωπαϊκό Δικαστήριο και κανείς δεν μπορεί να προεξοφλήσει τις εξελίξεις. 

Κεντρικός στόχος της πρωτοβουλίας μας είναι ένας και μοναδικός. 

Το ζήτημα των συμβασιούχων να αποτελέσει οριστικά παρελθόν για την ελληνική κοινωνία. 

Πάρις Κουκουλόπουλος

Πρόεδρος ΚΕΔΚΕ

